
Pirofoszfát sók, mint lehetséges meszesedést megelőző gyógyszerek in vivo tesztelése

Kulcsszavak: meszesedés, in vivo vizsgálat, pirofoszfát, orális alkalmazás, dózismeghatározás
A lágyszöveti meszesedés társadalmunk jelentős részét érintő egészségügyi probléma. A kalcifikáció egy fiziológiai folyamat, amely kulcsfontosságú a csont - és fogképződés során, azonban a lágy szöveteket érintő ektópiás meszesedés egy patológiás folyamat. Az ektópiás meszesedés leggyakrabban a bőrön, vesékben, ízületekben, valamint a kardiovaszkuláris szövetekben jelentkezik. Kialakulhat öregedéskor, cukorbetegség esetén, illetve egyes genetikai betegségek következtében. Utóbbiak, mint modellbetegségek lehetőséget nyújtanak a jelenség vizsgálatára. A kalcifikáció természetes gátlószere a pirofoszfát (PPi), amelynek szintje számos meszesedési tünetekkel járó betegségben csökken. Kutatócsoportunk az utóbbi években különböző pirofoszfát sók felszívódását és funkcionális hatását vizsgálta egy meszesedési betegség egér modelljében.
Dolgozatomban négyféle PPi só farmakokinetikai sajátosságait és az Abcc6-/-, meszesedési tüneteket mutató egér modellen végzett in vivo funkcionális teszteket mutatok be, amelyek során jobban megismertük a PPi sók tulajdonságait, valamint eredményeink elősegíthetik humán klinikai vizsgálatok és terápiás kezelések indítását is.



